Адыгэ газетым щыщу зауэм хэкIуэдахэр
Махуэ 1418-кIэ екIуэкIа Хэку зауэшхуэм къыздихьа гуауэр зылъэмыIэса зы унагъуи ибгъуэтэнкъым къэралым. Абы хэкIуэда цIыху мелуанипщI бжыгъэхэм я закъуэкъым зауэм и мафIэр зылъэIэсар, и нэщIэбжьэр зыгъэвар — ахэр къэзылъхуахэми, я щIэблэхэми я псэм тридза уIэгъэр кIыжакъым, адэ-анэншэу къэна сабий мелуанхэр къэхъуащ я гур иудауэ, адэм и псалъэм, и гумащIагъэм хуэныкъуэу.
Тхыдэм къызэрыхэщыжымкIэ, илъэсиплIым къриубыдэу Къэбэрдей-Балъкъэрым щыщу цIыху мин блы-щIым нэблагъэ фронтым кIуащ, мин 40-м щIигъур я унагъуэхэм къахыхьэжакъым — я псэхэр Хэкум и щхьэхуитыныгъэм щIатащ.
Лъэпкъ журналистикэми а лъэхъэнэм хэщIыныгъэшхуэ игъуэтащ. Къэралыр бийхэм лъэгущIэтын ирамыгъэщIыну япэу Iэщэ къэзыщтахэм яхэтащ «Социалистическэ Къэбэрдей-Балъкъэр» (иджы «Адыгэ псалъэ») газетым и лэжьакIуэхэри. Абыхэм ящыщу цIыху 12-м я гъащIэр щIатащ ТекIуэныгъэ Иным. Мис абыхэм я цIэ-унэцIэхэр:
Абыдэ Залымхъан Нухь и къуэр(1910 — 1942)
Алэкъей Хьэталий ЦIутIэ и къуэр(1914 — 1945)
Бжьэдыгъу Шэмсэдин Мусэ и къуэр (1918 — 1944)
Джэрыджэ Анатолэ Алджэрий и къуэр (1920 — 1945)
Егъэн Хьэту Мэшбий и къуэр(1917 — 1943)
КъардэнгъущI Хъалид Шухьиб и къуэр (1900 — 1943)
Къущхьэ БетIал Хьэдзынэ и къуэр (1912 — 1945)
ТхьэицIыху Нартщауэ Анзор и къуэр(1903 — 1943)
Хужьокъуэ Амырхъан Кушыку и къуэр (1916 — 1945)
Шыд Ибрэхьим Хьэцу и къуэр (1912 — 1942)
Шыгъушэ Пщыкъан Жанхъуэт и къуэр(1903 — 1943)
ЩоджэнцIыкIу Алий Iэсхьэд и къуэр(1900 — 1941)
